

### Hospodárska a sociálna rada

### Slovenskej republiky

## Ján Richter

## predseda

##  Bratislava 04.09.2014

 Číslo záznamu: 40637/2014

**Z Á Z N A M**

**z mimoriadneho plenárneho zasadnutia Hospodárskej a sociálnej rady**

**Slovenskej republiky konaného dňa 04.09.2014**

Miesto konania : Úrad vlády SR

Prítomní: podľa prezenčnej listiny

Rokovanie viedol: Ján Richter, minister práce, soc. vecí a rodiny SR a predseda HSR SR

**Program:**

1. Nový balík sankcií Európskej únie voči Ruskej federácií

Rokovanie otvoril a viedol predseda rady pán Richter, ktorý privítal členov rady, predsedu vlády SR p. Fica a prizvaných zástupcov Klubu 500. Predseda rady uviedol, že vo večerných hodinách boli doručené sociálnym partnerom materiály Európskej komisie, ktoré konkretizovali návrh sankcií voči Ruskej federácii. Na tomto mimoriadnom zasadnutí HSR SR sa očakáva, že sociálni partneri budú konkretizovať dopady navrhovaných sankcií na slovenskú ekonomiku a slovenské firmy. Odovzdal slovo predsedovi vlády SR p. Ficovi.

 Predseda vlády SR p. Fico konštatoval, že je dobré, že nejde o nové sankcie, ale len o prehĺbenie pôvodných a že tieto sankcie nikdy nezmenia správanie Ruskej federácie.

Definoval štyri základné okruhy, ktorých sa sankcie dotýkajú. Vyzval sociálnych partnerov, aby sa vyjadrili k tomuto návrhu vlády SR, ktoré by bolo prezentované v Bruseli.

Sociálni partneri prezentovali svoje stanoviská k návrhu predsedu vlády SR a po diskusii boli prijaté nasledovné závery:

**Rada**

1. **privítala, že Európska komisia v novom návrhu nerozširuje už existujúce reštriktívne opatrenia a nejde nad rámec sankcií prijatých v prvom kole. Opätovne vyjadrila jasný postoj, že sankcie neriešia vzniknutú situáciu, ktorú je potrebné riešiť diplomatickou cestou. Rada vyslovila obavy z prípadných odvetných opatrení zo strany Ruskej federácie,**
2. **analyzovala sankcie a riziká v oblastiach kapitálového trhu,**
3. **odporučila na vyňatie zo zoznamu produktov dvojakého použitia tovary, ktoré sú určené pre civilné obyvateľstvo (podobne ako Česká republika),**
4. **odporučila MO SR pripraviť jasnú špecifikáciu dopadov sankcií v oblasti obchodu so zbraňami,**
5. **súhlasila s pripravovaným stanoviskom vlády SR, že ostatné sankcie /okrem sankcií uvedených v bodoch B/ C/ D/ neblokovať.**

Predseda rady poďakoval prítomným za účasť.